b'\n_START_ARTICLE_\nG\xc3\xa9rard de Lairesse\n_START_PARAGRAPH_\nGerardas de Laires\xc4\x97 (ol. G\xc3\xa9rard de Lairesse, 1640\xc2\xa0m. rugs\xc4\x97jo 11 d., Lje\xc5\xbeas\xc2\xa0\xe2\x80\x93 1711 m. liepos 28 d. (palaidotas), Amsterdamas)\xc2\xa0\xe2\x80\x93 XVII a. antros pus\xc4\x97s Nyderland\xc5\xb3 tapytojas, grafikas, pie\xc5\xa1\xc4\x97jas. Geriausiai \xc5\xbeinomas sud\xc4\x97tingomis alegorin\xc4\x97mis scenomis. Meno teoretikas.\n_START_SECTION_\nBiografija\n_START_PARAGRAPH_\nGerardas de Laires\xc4\x97 gim\xc4\x97 1640\xc2\xa0m. rugs\xc4\x97jo 11 d. Lje\xc5\xbee. Jis buvo antruoju tapytojo Renier de Lairesse (1597\xe2\x88\x921667) s\xc5\xabnumi. Tikriausiai tapybos mok\xc4\x97si pas t\xc4\x97v\xc4\x85. Jo ankstyvieji darbai rodo pagrindinio to meto Lje\xc5\xbeo tapytojo Bertholet Flemal \xc4\xaftak\xc4\x85, kai didelis d\xc4\x97mesys skiriamas klasikin\xc4\x97s architekt\xc5\xabros aplinkos paveiksluose tiksliam vaizdavimui ir sodrioms spalvoms. Gerardas de Laires\xc4\x97 karjeros prad\xc5\xbeioje gaudavo religini\xc5\xb3 u\xc5\xbesakym\xc5\xb3. 1664 m. jis tur\xc4\x97jo palikti Lje\xc5\xbe\xc4\x85 po nes\xc4\x97kmingos meil\xc4\x97s istorijos. Gyveno Hertogenbose, po to Utrechte ir 1665 ar 1666 m. persik\xc4\x97l\xc4\x97 \xc4\xaf Amsterdam\xc4\x85, tikriausiai d\xc4\x97l ry\xc5\xa1i\xc5\xb3 su paveiksl\xc5\xb3 dileriu Gerrit van Uylenburg, kuris i\xc5\xa1populiarino Laires\xc4\x99. 1667 m. Laires\xc4\x97 tapo Amsterdamo pilie\xc4\x8diu. Jis \xc4\xafsitrauk\xc4\x97 \xc4\xaf miesto kult\xc5\xabrin\xc4\x99 veikl\xc4\x85, priklaus\xc4\x97 intelektual\xc5\xb3 draugijai, kuri \xc5\xbeav\xc4\x97josi Pranc\xc5\xabzijos to meto kult\xc5\xabra._NEWLINE_Amsterdame Laires\xc4\x97 greitai i\xc5\xa1gars\xc4\x97jo savo paveikslais ir grafika. Jis savo k\xc5\xabryboje atmet\xc4\x97 XVII a. oland\xc5\xb3 tapybos realisti\xc5\xa1kum\xc4\x85 ir tap\xc4\x97 paveikslus mitologini\xc5\xb3 istorij\xc5\xb3 temomis, kurie pasi\xc5\xbeym\xc4\x97jo auk\xc5\xa1tu teatrali\xc5\xa1kumu. Po 1670 m. jo stilius pasidar\xc4\x97 dar labiau klasi\xc5\xa1kesniu, herojai paveiksluose prad\xc4\x97jo pana\xc5\xa1\xc4\x97ti \xc4\xaf antikines skulpt\xc5\xabras. Laires\xc4\x97 gavo u\xc5\xbesakym\xc5\xb3 i\xc5\xa1 miesto valdytoj\xc5\xb3, dekoravo pasiturin\xc4\x8di\xc5\xb3j\xc5\xb3 namus alegorin\xc4\x97mis scenomis. D\xc4\x97l lengvo ir eleganti\xc5\xa1ko stiliaus buvo pramintas \xe2\x80\x9eoland\xc5\xb3 Pusenu\xe2\x80\x9c. 1684 m. \xc4\xae Amsterdam\xc4\x85 atvyko peiza\xc5\xbeistas Johannes Glauber, su kuriuo Laires\xc4\x97 bendradarbiavo. Gerardas de Laires\xc4\x97 tap\xc4\x97 paveikslus Viljamo III pilims, nutap\xc4\x97 religin\xc4\xaf \xe2\x80\x9eMergel\xc4\x97s Marijos pa\xc4\x97mimo \xc4\xaf Dang\xc5\xb3\xe2\x80\x9c paveiksl\xc4\x85 (1687 m., dabar Lje\xc5\xbeo katedroje), dekoravo nauj\xc4\x85j\xc4\xaf Amsterdamo teatr\xc4\x85 (sugriautas), vargonus Vakar\xc5\xb3 ba\xc5\xbeny\xc4\x8dioje (Westerkerk). Svarbiausiu G. de Laires\xc4\x97s u\xc5\xbesakymu buvo 7 paveikslai Tarybos sal\xc4\x97je Binenhofe Hagoje, Nyderland\xc5\xb3 generaliniuose luomuose, atlikti apie 1688 m. Dailininkas buvo pakviestas ruo\xc5\xa1ti naujosios Amsterdamo rotu\xc5\xa1\xc4\x97s dekoro, kai 1690 m. apako._NEWLINE_Likusius gyvenimo metus G. de Laires\xc4\x97 s\xc4\x97kmingai skait\xc4\x97 paskaitas i\xc5\xa1 meno teorijos. Jo s\xc5\xabn\xc5\xabs 1701 m. i\xc5\xa1leido paskait\xc5\xb3 rinkin\xc4\xaf Grondlegginge der teekenkunst (Dizaino principai) ir 1707 m. \xe2\x88\x92 daug didesn\xc4\x97s apimties Her groot schilderboek (Did\xc5\xbeioji tapytoj\xc5\xb3 knyga). \xc5\xa0ie veikalai buvo i\xc5\xa1leisti u\xc5\xbesienyje ir daug prisid\xc4\x97jo prie klasicizmo princip\xc5\xb3 populiarinimo ir formavimosi Europoje. Nyderland\xc5\xb3 realistinius tapytojus (Adrianas van Ostad\xc4\x97, Adrianas Brauveris, Fransas Sneidersas Jaunesnysis) Laires\xc4\x97 laik\xc4\x97 vulgariais. Jis i\xc5\xa1k\xc4\x97l\xc4\x97 pranc\xc5\xabz\xc5\xb3 Nikolos Puseno ir \xc5\xa0arlio Le Breno pavyzd\xc5\xbeius. Gerardas de Laires\xc4\x97 mir\xc4\x97 1711 m., palaidotas liepos 28 d. Amsterdame. Gyvenimo metu Gerardas de Laires\xc4\x97 buvo vienu i\xc5\xa1 auk\xc5\xa1\xc4\x8diausiai vertinam\xc5\xb3 Europos dailinink\xc5\xb3 ir i\xc5\xa1liko populiariu vis\xc4\x85 XVIII a., kai jo paveikslai buvo parduodami u\xc5\xbe auk\xc5\xa1tas kainas. Dailininko autoritetas krito XIX a. i\xc5\xa1populiar\xc4\x97jus realistinei ir impresionistinei dailei.'